Ritratt: mill-filmat "Il Tempo degli inganni"  Il-kantanti Neville Refalo, Michela Galea, Nathaniel Attard u l-kantanta Taljana Anna Persico, l-atturi Sharon Calleja u Michael Stivala flimkien mal-illużjonista Alfred Mifsud se jkunu fost il-mistiedna ewlenin fil-programm tas-Sibt 15 ta' Jannar ta' The Entertainers, il-varjetà televiżiva tas-Sibt filgħaxija li jixxandar fuq Net Television fit-8.30pm. Bi preżentazzjoni ta' Victorio Gauci din il-ġimgħa The Entertainers iwasslilkom sagħtejn u nofs ta' spettaklu b'divertiment garantit flimkien mal-band residenti mmexxija minn Mark Spiteri Lucas u bosta artisti mistiedna. Fuq kollox ir-rebħ ta' rigali kbar u mill-isbaħ. Minn dan l-istaġun The Entertainers qed jiċċelebra memorji minn deċenji li għaddew u li llum huma biss tifkiriet. F'dan il-programm se nittrattaw il-Kanzunetta Taljana b'diversi interpretazzjonijiet ta' kanzunetti popolari Taljani minn kull epoka. # Minbarra l-mużika, l-ingredjenti ewlenin wara s-suċċess tal-programm, ikompli l-logħob bejn il-mistiedna li żgur għandhom iqanqlu tbissima fuq fomm it-telespettatri. Din il-ġimgħa titkompla l-ewwel fażi tas-seba' edizzjoni ta' The Entertainers Singing Challenege. Attrazzjonijiet oħra jinkludu l-Cocktail Bar ma' James Aquilina.